Ντίνος Κούης

Ο Κωνσταντίνος «Ντίνος» Κούης (Ξυλόπολη Θεσσαλονίκης, 5 Ιουνίου 1955) είναι Έλληνας πρώην διεθνής ποδοσφαιριστής και προπονητής. Αγωνίστηκε κατά το μεγαλύτερο μέρος της καριέρας του στον Άρη Θεσσαλονίκης του οποίου είναι πρώτος σε γκολ και συμμετοχές.

 Συλλογική καριέρα 
Αγροτικός Αστέρας
Σε ηλικία δέκα ετών εγκαταστάθηκε οικογενειακώς στη Θεσσαλονίκη και ξεκίνησε την ποδοσφαιρική του καριέρα το 1970 με τα χρώματα του Αγροτικού Αστέρα, στον οποίο αγωνίστηκε μέχρι το 1974.Άρης, Θεός ετών 91, ένθετο εφημερίδας GOALnews, 25 Μαρτίου 2005, σ. 12.

 Άρης Θεσσαλονίκης 
Το καλοκαίρι του 1974 πήρε μεταγραφή για τον Άρη Θεσσαλονίκης. Στους «κίτρινους» καθιερώθηκε σχεδόν αμέσως στη βασική ενδεκάδα αρχικά ως παίκτης κέντρου και αργότερα ως ανασταλτικός μέσος. Στα τελευταία χρόνια της καριέρας του αγωνίστηκε με επιτυχία και στη θέση του λίμπερο.

Έκανε το ντεμπούτο του στις 6 Οκτωβρίου 1974 σε ντέρμπι με τον ΠΑΟΚ στο Γήπεδο Χαριλάου (νίκη με 2-1 για τον Άρη) ενώ ήταν μαζί με τους Γιώργο Φοιρό, Θεόδωρο Πάλλα, Γιώργο Σεμερτζίδη, Ντίνο Μπαλλή, ένα από τα βασικά στελέχη της ομάδας των τελών της δεκαετίας του 1970 και των αρχών της δεκαετίας του 1980 που την περίοδο 1979-80 πραγματοποίησε αξιοσημείωτη πορεία στο κύπελλο ΟΥΕΦΑ και διεκδίκησε το πρωτάθλημα Ελλάδας, το οποίο τελικά έχασε έπειτα από ήττα με 2-0 από τον Ολυμπιακό, σε αγώνα μπαράζ που διεξήχθη στον Βόλο. Ο Κούης αγωνίστηκε για 17 χρόνια στον Άρη πετυχαίνοντας 142 γκολ σε 473 συμμετοχές στην Α' Εθνική. Η πιο παραγωγική χρονιά της καριέρας του ήταν το 1980-81 όταν κατάφερε να αναδειχτεί πρώτος σκόρερ του πρωταθλήματος με 21 τέρματα. Ο αποχαιρετιστήριος του αγώνας ήταν στις 3 Φεβρουαρίου 1991 στα πλαίσια του πρωταθλήματος της Α' Εθνικής απέναντι στον Ολυμπιακό. 

 Στις ευρωπαϊκές διοργανώσεις 
Στις 19 Σεπτεμβρίου 1979 πραγματοποίησε το ντεμπούτο του στις ευρωπαϊκές διοργανώσεις στην εντός έδρας νίκη με 3-1 επί της Μπενφίκα για το Κύπελλο ΟΥΕΦΑ (1979-80), όπου αγωνίστηκε καθ΄όλη τη διάρκεια της αναμέτρησης. Στον δεύτερο γύρο της ίδιας διοργάνωσης σημείωσε το πρώτο του ευρωπαϊκό γκολ στην ιστορική εκτός έδρας επικράτηση με 3-0 επί της Περούτζια.Εφημερίδα Μακεδονία, 8 Νοεμβρίου 1979, σ. 4. Δύο χρόνια αργότερα, για τον ίδιο θεσμό πέτυχε χατ τρικ στο 4-0 επί της μαλτέζικης Σλιέμα στο γήπεδο Χαριλάου ενώ σκόραρε και στην εκτός έδρας νίκη του Άρη με 4-2 απέναντι στην ίδια ομάδα αλλά και στην ισοπαλία με 1-1 στον εντός έδρας αγώνα με τη Λόκερεν στα πλαίσια της επόμενης φάσης. Συνολικά μέτρησε 6 τέρματα σε 12 ευρωπαϊκές συμμετοχές, όλες για τον θεσμό του κυπέλλου ΟΥΕΦΑ.

 Στην εθνική Ελλάδας 
Ο Ντίνος Κούης αποτέλεσε βασικό στέλεχος της εθνικής Ελλάδας, με την οποία αγωνίστηκε 33 φορές από το 1979 μέχρι το 1984, πετυχαίνοντας 7 τέρματα. Έκανε την παρθενική του εμφάνιση με το εθνόσημο στις 21 Μαρτίου 1979 απέναντι στη Ρουμανία ενώ η τελευταία του συμμετοχή ήταν στις 15 Φεβρουαρίου 1984 στο ΟΑΚΑ με αντίπαλο την Ανατολική Γερμανία. Στο Ευρωπαϊκό Πρωτάθλημα του 1980 αγωνίστηκε και στους τρεις αγώνες που έδωσε το ελληνικό αντιπροσωπευτικό συγκρότημα. Ιστορικό έχει μείνει το τέρμα που πέτυχε με απευθείας εκτέλεση φάουλ στις 15 Οκτωβρίου 1980 (για τα προκριματικά του Παγκόσμιο Κύπελλο του 1982) στην Κοπεγχάγη, με το οποίο η Ελλάδα νίκησε τη Δανία με 1-0.

 Διακρίσεις και επιτεύγματα 
 Πρώτος σκόρερ όλων των εποχών στο πρωτάθλημα για τον Άρη με 142 γκολ (54 με κεφαλιά, 39 με σουτ, 35 με πέναλτι και 14 με απευθείας εκτελέσεις φάουλ).
 Πρώτος σκόρερ στις ευρωπαϊκές διοργανώσεις για τον Άρη με 6 γκολ.
 Ρέκορντμαν συμμετοχών για τον Άρη στο πρωτάθλημα με 473 συμμετοχές.
 Δέκατος παίκτης όλων των εποχών, σε συμμετοχές στην Α΄Εθνική.
 1981: Πρώτος σκόρερ του Πρωταθλήματος με 21 γκολ.
 Στη 17ετή καριέρα του ποτέ δεν αντίκρισε κόκκινη κάρτα.

 Καριέρα προπονητή 
Όταν σταμάτησε το ποδόσφαιρο ακολούθησε καριέρα προπονητή. Έχει εργαστεί σε αρκετούς ελληνικούς συλλόγους όπως η Αναγέννηση Γιαννιτσών, ο  Ολυμπιακός Βόλου, η Α.Ο. Κέρκυρα, ο Α.Ο. Καρδίτσας και ο Αγροτικός Αστέρας, ενώ υπήρξε και μέλος του τεχνικού επιτελείου του Άρη.

 Ενασχόληση με τα κοινά 
Το 2023, συμμετείχε στις περιφερειακές εκλογές ως περιφερειακός σύμβουλος με την παράταξη "ΑΠΟΣΤΟΛΟΣ ΤΖΙΤΖΙΚΩΣΤΑΣ ΑΛΛΗΛΕΓΓΥΗ ΔΥΝΑΜΟΝΟΥΜΕ ΤΗΝ ΜΑΚΕΔΟΝΙΑ", όπου πήρε 6.539 ψήφους και κατατάχθηκε στη 19η θέση  των υποψήφιων συμβούλων. Τον Ιανουάριο του 2024 εκλέχθηκε Περιφερειακός Συμπαραστάτης του Πολίτη και της Επιχείρησης στην Περιφέρειας Κεντρικής Μακεδονίας.

 Παραπομπές 

 Πηγές 

 Βιογραφικό του στο aris.re
 Αφιέρωμα στον Άρη - Εφημερίδα Θεσσαλονίκη
 Το βιογραφικό του Ντίνου Κούη

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Αγροτικού Αστέρα Ευόσμου Π.Μ.Α.Σ.
Κατηγορία:Προπονητές ποδοσφαίρου Α.Ο. Κέρκυρας
Κατηγορία:Μέσοι ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 1980
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Μακεδόνες